અત્યારે સામાન્ય માનવીને હૃદય રોગના હુમલાની કિડની ફેલ થવાની જેટલી દહેશત છે. કેન્સર, બી.પી, ડાયાબિટીસ, કોલેસ્ટરોલનો જેટલો હાઉ છે. તેટલો યકૃતના રોગોનો નથી. તેની કોઈ ચર્ચા કરતું નથી. કોઈ તેને મહત્ત્વ આપતું નથી. તેની કોઈ દરકાર કરતું નથી. બહુ દારૂ પીશો તો શું થશે? વધુ ધૂમ્રપાનથી શું નુકસાન થાય? વધુ ચરબી ક્યાં નડતર રૂપ છે? વધુ ચટાકેદાર મસાલેદાર આહારથી શી દશા અવદશા થાય? વગેરે વગેરે ચર્ચા થતી હોય છે, લેખો છપાતા હોય છે. ભય સેવાતો હોય છે, પરંતુ ભાગ્યે જ યકૃતને તે વખતે યાદ કરતા હોય છે. હકીકતે તો બધા જ કુપથ્ય, બધા જ અનાચાર, બધાં જ વ્યસનો, બધી જ બેદરકારી છેવટે યકૃતને પણ નડતી હોય છે અને જ્યારે યકૃત બગડે છે ત્યારે તેને સુધારવું મુશ્કેલ હોય છે. તેના ઉપર ભાગ્યે જ શસ્ત્રક્રિયા થઈ શકે છે. તેના રિપ્લેસમેન્ટની વાત તો છે જ નહિ એટલે એક વાર લીવર બગડ્યું એટલે તેનાં પરિણામો ભોગવવાની તૈયારી હોવી જોઈએ. આ દુષ્પરિણામોમાં રિબામણી તો આવે જ છે પણ ઘાતકતાય છુપાયેલી હોય છે એટલે રોગીનું મૃત્યુ પણ શકય છે.